ดูดรายย่อยบัญชีดำกู้ได้
ไทยเครดิตรุกตลาดลูกค้านอกประกันสังคมแม้เคยติดแบล็กลิสต์ ตั้งเป้าปล่อยกู้ 4,000 ล้านบาท เล็งขยายฐาน 1 ล้านรายภายใน 5-6 ปี
30 มี.ค. 2554

ไทยเครดิตรุกตลาดลูกค้านอกประกันสังคมแม้เคยติดแบล็กลิสต์ ตั้งเป้าปล่อยกู้ 4,000 ล้านบาท เล็งขยายฐาน 1 ล้านรายภายใน 5-6 ปี
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิตเพื่อรายย่อย กล่าวว่า ธนาคารตั้งเป้าจะขยายฐานลูกค้ารายย่อยในภาคการค้าและการผลิตเพิ่มขึ้นเป็น 1 ล้านราย ภายใน 5-6 ปี จากปัจจุบันที่มีอยู่ 1 แสนราย โดยจะเน้นเจาะกลุ่มลูกค้านอกระบบประกันสังคมที่มีปัญหาหนี้นอกระบบ มีประวัติการชำระเงินไม่ดีหรือต้องปรับปรุงโครงสร้างหนี้ทำให้ไม่สามารถเข้าถึงแหล่งเงินทุนซึ่งมีอยู่ทั่วประเทศกว่า 10 ล้านคน
ล่าสุดธนาคารได้ออกผลิตภัณฑ์สินเชื่อพลิกชีวิตคนค้าขายให้วงเงินกู้ไม่เกิน 5 ล้านบาท เพื่อตอบสนองความต้องการของลูกค้ากลุ่มนี้ แต่มีเงื่อนไขว่า จะต้องประกอบธุรกิจเป็นหลักแหล่งมาแล้วไม่ต่ำกว่า 2 ปี และต้องมีรายได้ขั้นต่ำเดือนละ 1.5 หมื่นบาท 
นายมงคล กล่าวว่า ธนาคารคาดว่าจะสามารถปล่อยสินเชื่อในกลุ่มนี้ได้ไม่ต่ำกว่า 4,000 ล้านบาท จากการปล่อยสินเชื่อใหม่ทั้งหมด 1 หมื่นล้านบาท 
“เรามองว่ากลุ่มคนที่เคยมีประวัติเสียหรือติดแบล็กลิสต์ น่าจะเรียนรู้จากประสบการณ์ที่ผ่านมาได้ดีกว่ากลุ่มคนที่ไม่เคยทำธุรกิจมาก่อน เราจึงกล้าให้โอกาสคนกลุ่มนี้กลับตัว แต่ก็จะพิจารณาพฤติกรรมเป็นรายๆ” นายมงคล กล่าว
สำหรับเป้าหมายทางธุรกิจในปีนี้ ธนาคารตั้งเป้าการเติบโตของสินเชื่อที่ 30.8% หรือเพิ่มขึ้นเป็น 1.8 หมื่นล้านบาท จากฐานสินเชื่อที่มีอยู่ทั้งหมด 1.3 หมื่นล้านบาท ด้านเงินฝากตั้งเป้าการเติบโตที่ 31% เพิ่มขึ้นจาก 1.4 หมื่นล้านบาท เป็น 1.9 หมื่น ล้านบาท และจะเปิดสาขาเพิ่มขึ้นอีก 5-7 สาขา โดยปีที่ผ่านมามีกำไรสุทธิ 52.2 ล้านบาท และมีส่วนต่างอัตราดอกเบี้ยสุทธิที่ 4.34% มีเอ็นพีแอลแค่ 1.77% เท่านั้น มีเงินกองทุนต่อสินทรัพย์เสี่ยงอยู่ที่ 14.36% จึงไม่ต้องเพิ่มทุนในการขยายธุรกิจ
สำหรับผลกระทบจากการปรับลดวงเงินการคุ้มครองเงินฝากซึ่งจะมีผลบังคับใช้ในปีนี้ เชื่อว่าจะมีผลกระทบกับฐานเงินฝากของธนาคารไม่มาก เพราะได้มีการปรับฐานลูกค้ารองรับไว้ล่วงหน้าแล้ว ทำให้มีบัญชีเงินฝากที่เกิน 50 ล้านบาท อยู่เพียง 6% เท่านั้น และเชื่อว่าปีนี้การแข่งขันด้านดอกเบี้ยจะรุนแรง